Galizie, Paîs Basc, Paîs Catalans: front comun pe promozion culturâl
Ai 10 di Dicembar i rapresentants plui alts de politiche culturâl de Galizie, de Comunitât Autonome Basche e de Catalogne a àn sotscrit un pat par promovi in maniere unitarie lis produzions culturâls des trê comunitâts. Il document al è stât batiât la “Declarazion di Compostela”, par vie che e je stade firmade a Sant Jacum di Galizie, o sei Santiago de Compostela. A sotscrivi la declarazion a son stâts i assessôrs pe culture des trê comunitâts, ven a dî Ánxela Bugallo pe Galizie, Miren Azkarate pe Comunitât Autonome Basche e Joan Manuel Tresserras pe Catalogne. La colaborazion e i scambis tal cjamp culturâl tra lis trê comunitâts e jere bielzà in vore di timp, ma cun chest pat si vûl fâ un pas indenant e, in plui di incressi i rapuarts za in at, si metarà adun une programazion unitarie par promovi intune la culture galiziane, chê basche e chê catalane, massime sui marcjâts forescj.
[Font: Galiza Hoze: 10/12/2007]
fur_Latn fur_Latn fra_Latn